ກອງປະຊຸມປະຈໍາປີຂອງແຜນງານປັບປຸງບູລະນະການປົກຄອງແຫ່ງຊາດ
ແຜນງານປັບປຸງບູລະນະການປົກຄອງແຫ່ງຊາດ (National GPAR Programme) ໄດ້ຈັດກອງປະຊຸມປະຈຳປີ ຂຶ້ນ ໃນວັນທີ 29 ມັງກອນ 2020 ນີ້ ທີ່ຫ້ອງປະຊຸມລັດວິສາຫະກິດໄຟຟ້າລາວ, ນະຄອນຫຼວງວຽງຈັນ ໂດຍການເປັນປະທານຮ່ວມ ຂອງ ທ່ານ ຄຳໝັ້ນ ສູນວິເລີດ ລັດຖະມົນຕີກະຊວງພາຍໃນ ແລະ ທ່ານ ນາງ ຣິຄາດາ ຣີເຈີ (Ricarda Rieger), ຜູ້ຕາງໜ້າອົງການ ສປຊ ເພື່ອການພັດທະນາ ປະຈໍາ ສປປ ລາວ. ເຂົ້າຮ່ວມກອງປະຊຸມມີ ທ່ານ ເອກອັກຄະລັດຖະທູດສະຫະພາບເອີຣົບ ປະຈໍາ ສປປ ລາວ, ຜູ້ອໍານວຍການອົງການຮ່ວມມື ເພື່ອການພັດທະນາຂອງປະ ເທດສະວິດເຊີແລນ ປະຈໍາພາກພື້ນແມ່ນໍ້າຂອງ, ບັນດາທ່ານຜູ້ຕາງໜ້າຈາກບັນດາກະຊວງ-ອົງການຂອງລັດ, ຜູ້ຕາງໜ້າຈາກບັນດາສະຖານທູດ, ອົງການຄູ່ຮ່ວມພັດທະນາ, ອົງການຈັດຕັ້ງທີ່ບໍ່ສັງກັດລັດຖະບານ, ອົງການຈັດຕັ້ງທາງສັງຄົມ ແລະ ພະນັກງານທີ່ກ່ຽວຂ້ອງເຂົ້າຮ່ວມ.
ທ່ານ ຄຳໝັ້ນ ສູນວິເລີດ ໄດ້ກ່າວໃນພິທີເປີດກອງປະຊຸມວ່າ: ແຜນງານປັບປຸງບູລະນະການປົກຄອງແຫ່ງຊາດ ແມ່ນແຜນງານລະດັບຊາດທີ່ເຮັດໜ້າທີ່ຊ່ວຍລັດຖະບານ ໃນການສະໜັບສະໜູນວຽກງານການປັບປຸງ ການບໍລິຫານລັດ ສົ່ງເສີມການບໍລິການທີ່ດີເຂົ້າເຖິງທ້ອງຖິ່ນ ຊ່ວຍໃຫ້ລັດຖະບານໃນການສ້າງຄວາມເຂັ້ມແຂງໃຫ້ພະນັກງານ-ລັດຖະກອນ ນັບແຕ່ສູນກາງລົງຮອດທ້ອງຖິ່ນ ເຊິ່ງກະຊວງພາຍໃນ ໄດ້ປະສານສົມທົບກັບຂະແໜງການກ່ຽວຂ້ອງ ອົງການຈັດຕັ້ງສາກົນ ຄູ່ຮ່ວມພັດທະນາຕ່າງໆ ເພື່ອດຳເນີນກິດຈະກຳໃຫ້ສອດຄ່ອງກັບບັນດານິຕິກຳ ແລະ ນະໂຍບາຍຂອງລັດຖະບານທີ່ໄດ້ຮັບການປັບປຸງຕາມທິດສາມສ້າງ ໃຫ້ຈັດຕັ້ງປະຕິບັດໄປເຖິງທ້ອງຖິ່ນ ເຂດຫ່າງໄກສອກຫຼີກ ແຜນງານດັ່ງກ່າວໄດ້ຈັດຕັ້ງປະຕິບັດບັນດາອົງປະກອບທີ່ສຳຄັນ ເປັນຕົ້ນ ການຈັດຕັ້ງປະຕິບັດທຶນພັດທະນາເມືອງ ເພດານບໍ່ເກີນ 250 ລ້ານກີບ ເປັນທຶນທີ່ຊ່ວຍສົ່ງເສີມຫົວຄິດປະດິດສ້າງ ແລະ ຄວາມເປັນເຈົ້າການຂອງອຳນາດການປົກຄອງ ໂດຍອີງໃສ່ບຸລິມະສິດຂອງເມືອງໃນການສະເໜີແຜນກໍ່ສ້າງພື້ນຖານໂຄງລ່າງຂະໜາດນ້ອຍ ພ້ອມນີ້ ໄດ້ອີງໃສ່ເງື່ອນໄຂເປົ້າໝາຍການພັດທະນາແບບຍືນຍົງ ທຸກຄົນຕ້ອງກ້າວໄປພ້ອມກັນ ແນໃສ່ຫຼຸດຜ່ອນຄວາມແຕກໂຕນ ດ້ວຍການຄຸ້ມຄອງຂອງອຳນາດການປົກຄອງ ເພື່ອຜົນປະໂຫຍດຂອງເມືອງ ເຊິ່ງໃນປີ 2019 ຜ່ານມາ ຈັດຕັ້ງປະຕິບັດໄດ້ 12 ໂຄງການ ສາມາດສົ່ງຜົນປະໂຫຍດໃຫ້ປະຊາຊົນ ໄດ້ປະມານ 73.000 ຄົນ ໂຄງການສ່ວນຫຼາຍຈະເນັ້ນໃສ່ປະເພດນ້ຳສະອາດ ເສັ້ນທາງສູ່ບ້ານ ໂຮງຮຽນ ສຸກສາລາ ແລະ ຕະຫຼາດຊຸມຊົນ ໂຄງການດັ່ງກ່າວໄດ້ເລີ່ມຈັດຕັ້ງປະຕິບັດມາແຕ່ປີ 2017.
ປັດຈຸບັນ ເພື່ອສົ່ງເສີມກິດຈະກຳການປັບປຸງການປົກຄອງ ການສະໜອງທຶນໃຫ້ບັນດາອົງການຈັດຕັ້ງລັດ ແລະ ສະມາຄົມ ມີທຶນຂະໜາດນ້ອຍຈໍານວນໜຶ່ງ ເພດານບໍ່ເກີນ 80 ລ້ານກີບ ໂດຍເປັນທຶນກະຕຸກຊຸກຍູ້ໃຫ້ມີການປັບປຸງການບໍລິຫານລັດຂັ້ນທ້ອງຖິ່ນ ເພື່ອສະໜອງການບໍລິການຂອງລັດຂັ້ນທ້ອງຖິ່ນ ເຂດຫ່າງໄກສອກຫຼີກ ເປັນທຶນໃຊ້ງົບປະມານບໍ່ຫຼາຍ ແຕ່ສາມາດສົ່ງເສີມໃຫ້ເກີດປະໂຫຍດສູງສຸດ.
Hits: 49